Efter et skuffende valg uden en plads i folketinget, trækker Socialdemokraten Ole Christensen sit kandidatur til folketinget.

Dropper kandidatur i Brønderslev Som konsekvens af at Ole Christensen ikke kom i folketinget, trækker han sig nu som folketingskandidat i Brønderslev-kredsen. - Jeg må erkende, at det har været svært at passe kredsen samtidig med, at det politiske arbejde her i Europa-Parlamentet har kørt på fuldt kraft. Derfor trækker jeg nu mit folketingskandidatur i Brønderslev-kredsen, lyder det fra Ole Christensen (S) i en pressemeddelelse. Går efter genvalg til Europaparlamentet I stedet for den nationale folkeforsamling vil han nu gå efter at blive genvalgt til Europaparlamentet i 2009. - Jeg forstår nordjydernes signal sådan, at folk gerne ser, at jeg bliver ved med at varetage nordjyske interesser i EU. Derfor går jeg efter genvalg til Europa-Parlamentet med udgangspunkt i Region Nordjylland, siger Ole Christensen. Ny kandidat til april Socialdemokraterne i Region Nordjylland vælger en ny folketingskandidat ved deres repræsentantskabsmøde til april næste år.